I CONCURS LITERARI DE
NARRATIVA HISTÒRICA UAB
Bases de la convocatòria · Curs 2026–2027
	INSCRIPCIONS
Fins al 15 de novembre de 2026
	LLIURAMENT DELS RELATS
Fins al 30 d’abril de 2027


1. Presentació
El grau en  Història de la Universitat Autònoma de Barcelona convoca el I Concurs Literari de Narrativa Històrica de la UAB, adreçat a l’estudiantat d’Història de la Universitat.
El concurs neix amb la voluntat d’apropar la història i la creació literària i d’animar els estudiants a explorar altres formes de reconstruir, imaginar i narrar el passat. No es tracta d’escriure un treball acadèmic, sinó un relat de ficció de temàtica històrica, construït a partir d’un context, un període, uns personatges o uns esdeveniments del passat.
2. Participants
El concurs s’adreça exclusivament a estudiants matriculats durant el curs 2026–2027 en assignatures del grau en Història de la Facultat de Lletres de la UAB. També hi poden participar estudiants de doctorat i d’altres estudis de tercer cicle vinculats a Història, així com estudiants del programa Universitat a l’Abast matriculats en assignatures del grau en Història. En queden excloses les persones que no tinguin una matrícula vigent en alguna d’aquestes modalitats.
La participació serà individual.
3. Inscripció
Les persones interessades s’hauran d’inscriure fins al 15 de novembre de 2026.
La inscripció no implica haver decidit encara el títol definitiu del relat, però sí el compromís de participar en el concurs.
Procediment d’inscripció
1.  Emplenar el formulari d’inscripció adjunt.
2.  Per tal de garantir l’anonimat dels participants durant el procés d’avaluació, el concurs utilitzarà un sistema de plica  electrònica. En formalitzar la inscripció, cada participant rebrà un codi identificatiu individual que haurà de conservar fins a la finalització del concurs. En el moment de presentar el relat, el participant indicarà aquest codi i el pseudònim escollit, sense incloure-hi el nom real ni cap altra dada que en permeti la identificació. El jurat rebrà exclusivament els relats identificats mitjançant pseudònim o codi, sense accés a les dades personals dels participants.
3.  Enviar el formulari, signat, a l’adreça electrònica concurs.narrativa.historica@uab.cat.
4. Els relats
Els participants hauran de presentar un relat breu de ficció històrica, original i inèdit.
La temàtica i el període històric seran lliures. Els relats podran situar-se en qualsevol època i espai geogràfic, sempre que el context històric tingui una presència significativa en la narració.
Extensió: entre 3.000 i 5.000 paraules.
Els textos es podran presentar en català o castellà.
En presentar-los, els relats hauran de ser anònims i només podran ser identificats pel jurat mitjançant el codi facilitat en el moment de la inscripció i un pseudònim escollit per l’autor o autora.
5. Ús de la intel·ligència artificial generativa
El concurs parteix del principi que les noves eines digitals i d’intel·ligència artificial poden formar part legítimament del procés contemporani d’escriptura. La seva utilització, però, haurà de ser compatible amb el caràcter personal i original de l’autoria literària.
Usos auxiliars admesos
Es permet l’ús d’eines d’intel·ligència artificial com a suport instrumental durant el procés de creació. Entre d’altres, es consideren usos auxiliars:
•  La cerca inicial d’informació i l’orientació bibliogràfica, sempre que les dades històriques rellevants siguin contrastades posteriorment.
•  Les consultes sobre cronologia, terminologia, institucions, indumentària, tecnologia, vida quotidiana, topònims o altres elements de contextualització històrica.
•  L’exploració preliminar d’idees, escenaris o possibles línies argumentals.
•  L’elaboració d’esquemes, cronologies de treball, fitxes de personatges o instruments d’organització prèvia.
•  Les consultes lingüístiques, gramaticals o ortogràfiques.
•  La detecció de repeticions, incoherències, anacronismes o problemes de continuïtat.
•  Els suggeriments puntuals per millorar la claredat d’una frase o resoldre dificultats concretes d’expressió.
•  L’ús d’eines de traducció o de consulta lèxica.
Generació substancial no admesa
No es considerarà compatible amb l’autoria exigida pel concurs la delegació en una eina d’IA de la redacció substancial del relat.
Això inclou, entre altres supòsits, demanar a un sistema generatiu que redacti el relat complet o parts significatives del text; que produeixi de manera continuada escenes, diàlegs o descripcions que s’incorporin substancialment al text final; o que reescrigui sistemàticament un esborrany fins a substituir la veu i les decisions estilístiques de l’autor o autora.
La diferència fonamental no rau, per tant, en el simple fet d’haver utilitzat IA, sinó en quines decisions creatives s’hi han delegat.
Declaració sobre l’ús de la IA
Juntament amb el relat, cada participant adjuntarà una breu declaració del procés creatiu, d’un màxim de 300 paraules, en què indicarà:
1.  Si ha utilitzat eines d’IA generativa.
2.  Quines eines ha utilitzat.
3.  Amb quina finalitat.
4.  En quines fases del procés.
5.  Quin tipus d’intervenció han tingut sobre el text finalment presentat.
La utilització declarada d’IA per a usos auxiliars no comportarà cap penalització.
El jurat podrà sol·licitar, quan hi hagi dubtes raonables sobre el procés d’autoria, materials de treball com ara esquemes, esborranys o versions anteriors del relat.
Excepcionalment, es podrà demanar al participant una breu conversa sobre el seu procés creatiu i les decisions narratives adoptades.
6. Termini i forma de lliurament
Els relats s’hauran de lliurar com a màxim el 30 d’abril de 2027, en formats DOCX i PDF (tots dos), a l’adreça electrònica concurs.narrativa.historica@uab.cat.
7. Jurat i valoració
El jurat estarà format per professors i/o especialistes de diferents àmbits dels estudis històrics de la Facultat de Lletres de la UAB, juntament amb un periodista o escriptor professional.
La seva decisió serà inapel·lable.
El jurat valorarà especialment:
•  La qualitat literària i narrativa.
•  L’originalitat del plantejament.
•  La capacitat d’ambientació històrica.
•  La integració d’un context històric realista en el relat.
•  L’equilibri entre imaginació literària i versemblança històrica.
La decisió del jurat es farà pública durant el mes de juny de 2027.
8. Premis
Primer premi: 300 euros (amb la retenció fiscal que correspongui segons la normativa aplicable) i una estatueta commemorativa.


Segon i tercer premis: certificats acreditatius.
El primer premi es podrà declarar desert o concedir ex aequo a dos participants, si així ho decideix el jurat. En aquest darrer cas, la dotació econòmica es repartirà a parts iguals.

Els relats premiats podran ser publicats o difosos pels canals de la Universitat Autònoma de Barcelona i de les entitats organitzadores, amb l’autorització prèvia dels seus autors o autores.

9. Protecció de dades personals i confidencialitat

La Universitat Autònoma de Barcelona (UAB), amb domicili a l’Edifici del Rectorat, plaça Acadèmica, s/n, 08193 Bellaterra (Cerdanyola del Vallès), és la responsable del tractament de les dades personals facilitades per participar en el I Concurs Literari de Narrativa Històrica de la UAB. La unitat organitzadora és el grau en Història de la Facultat de Lletres. Es pot contactar amb el delegat de Protecció de Dades a proteccio.dades@uab.cat.

Les dades es tractaran per gestionar les inscripcions, comprovar els requisits de participació, organitzar l’avaluació dels relats, comunicar la decisió del jurat i tramitar el lliurament dels premis, així com les obligacions administratives i fiscals que corresponguin.

Només tindran accés a les dades identificatives el personal autoritzat de l’organització i, si escau, els prestadors de serveis que actuïn per compte de la UAB, subjectes a les obligacions de confidencialitat i protecció de dades corresponents. El jurat rebrà els relats identificats únicament mitjançant un pseudònim o codi, sense accés a les dades personals de les persones participants. Les dades es comunicaran a les administracions públiques quan hi hagi una obligació legal. La resolució del concurs es podrà publicar als canals institucionals de la Facultat de Lletres, amb la identificació de les persones premiades i del premi obtingut.

Les dades es conservaran durant la tramitació del concurs i posteriorment durant els terminis necessaris per atendre reclamacions i responsabilitats legals. La documentació amb valor arxivístic es conservarà d’acord amb la normativa aplicable.

Les persones participants podran exercir els drets d’accés, rectificació, supressió, limitació del tractament, oposició i portabilitat, quan escaigui, mitjançant una sol·licitud adreçada a la Secretaria General de la UAB (sec.general@uab.cat). També poden consultar el delegat de Protecció de Dades (proteccio.dades@uab.cat) i presentar una reclamació davant l’Autoritat Catalana de Protecció de Dades (https://apdcat.gencat.cat).

Els relats es tractaran amb confidencialitat durant el procés d’avaluació i no es publicaran ni es difondran sense l’autorització prèvia dels seus autors o autores. La publicació o difusió eventual dels relats premiats requerirà una autorització expressa i separada de la inscripció, que es podrà retirar en els termes establerts per la normativa aplicable, sense afectar la participació en el concurs.
10. Organització
Organitzen (grau en Història):
•  Departament d’Història Moderna i Contemporània.
•  Departament de Ciències de l’Antiguitat i de l’Edat Mitjana.
•  Departament de Prehistòria.
•  Campus d’Arqueologia UAB.
Universitat Autònoma de Barcelona — Bellaterra.

